Legal Document

Category: 19

Text:
12. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 197995/20821 της 3/18 Οκτ. 1968 (ΦΕΚ Β΄554) Περί ρυθμίσεως ζητημάτων τινών αφορώντων εις τον Ο.Γ.Α. Έχοντες υπ’ όψει: α)Τας διατάξεις των άρθρ. 4,8 και 10 του Νόμ. 4169/1961, ως μεταγενεστέρως ετροποποιήθησαν. β)Τας διατάξεις του άρθρ. 1 του υπ’ αριθ. 4575/ 1966 Ν.Δ/τος. γ)Τας διατάξεις της παρ. 4 του άρθρ. 3 του Α.Ν. 29/1967, και δ)Την κατεπείγουσαν ανάγκην χορηγήσεως των ασφαλιστικών παροχών προς τους αγρότας, αποφασίζομεν: 1.Η υπό της παρ. 4 του άρθρ. 3 του Α.Ν. 29/1967 προβλεπομένη προθεσμία καταβολής της πρώτης δόσεως των οφειλών προς τον Ο.Γ.Α. εξ αμέσου ασφαλιστικής εισφοράς των ετών 1962-1963, μετατίθεται εις την 1ην Ιαν. 1969. 2.Εις τους προσφέροντας προσθέτους υπηρεσίας εις τον Οργανισμόν Γεωργικών Ασφαλίσεων μη υπαλλήλους τούτου, ανεξαρτήτως ιδιότητός των, καταβάλλεται αμοιβή ή αποζημίωσις, ήτις καθορίζεται δι’ αποφάσεων του Υπουργού Γεωργίας, τη προτάσει του Διοικητικού Συμβουλίου του Ο.Γ.Α. 3.Η παρούσα δημοσιευθήτω δια της Εφημερίδος της Κυβερνήσεως και κυρωθήσεται νομοθετικώς μερίμνη ημών.